Nõo Lihatööstus

OÜ Nõo Lihatööstus on suurim Eesti kapitalil põhinev lihatööstus, mis annab tööd ligi 250 inimesele. Sellega on Nõo Lihatööstus Lõuna-Eesti olulisemaid tööandjaid. Ettevõtte esinduspoed asuvad Nõos ja Tartus.

Nõo Lihatööstuse tootevalikusse kuulub üle 600 lihatoote: toores liha, hakklihatooted, viinerid ja vorstid, singid ja rulaadid, pasteedid, snäkid ja mitmesugused hooajatooted, mis valmivad Tartu lähedal Nõos. Nõo toodang valmib värskest jahutatud toorainest Eestis. Peale Eesti turu ekspordib ettevõte oma toodangut ka Lätti, Leetu, Soome ja mujale. Nõo Lihatööstus on Eesti Toiduainetööstuse Liidu liige. 

Nõo Lihatööstus on pereettevõte ja võitnud erinevaid Eesti ja rahvusvahelisi toote- ja ettevõtlusauhindu, samuti on Nõo Lihatööstus pälvinud EAS-i, Eesti Kaubandus-Tööstuskoja ja Eesti Tööandjate Keskliidu korraldatud Eesti parimate ettevõtete konkursil Aasta pereettevõtte tiitli.

 Ajalugu 
Nõo Lihatööstus asutati pereettevõttena 1992. aastal endise Nõo kolhoosi vorstitsehhi ruumides. Esimene toodang valmis 1. augustil 1992 ning päevas toodeti 100 kilo Nõo rulaadi. Peagi avati esimene kauplus Tartus, kaubeldi ka turgudel.
 1994. aasta jaanuarist 1995. aasta juulini viidi ligi 40% toodangust piiri taha, mistõttu tekkis vajadus laiendada tootmispinda – ehitati uus toodete hoiuruum ja väljastusruum. Arendati üle-eestiline müügivõrk, mille põhirõhk oli Tallinnal.
 1997. aastal avas uksed Äksi tapamaja, mis võimaldas kasutada ainult oma liha ja tõsta tooraine kvaliteeti. 
 1999. aastal ehitati uus valmistoodangu viilutus- ja pakendusosakond, hoiu- ja väljastusruumid ning investeeriti uutesse seadmetesse, mille tulemusel sai ettevõte Veterinaarametilt uue tegevusloa. Sama aasta 1. detsembril võeti kasutusele uus kaubamärk Lihavürst.
 2002. aasta septembris avas Nõo Lihatööstus uue 1000 ruutmeetri suuruse tootmishoone ning koos vana osaga kasvas tootmispind 2200 ruutmeetri suuruseks. Investeeringu kogumaksumus oli 45 miljonit krooni. Lihatööstusesse soetati uus, 12 miljonit krooni maksnud pakendamisliin. 10 miljonit krooni investeeriti aga uute suitsuahjude ja Eesti ainsa toorsalaami valmistamise kambri ostuks. Uue tootmishoone valmimine andis võimaluse suurendada toodangu mahtu poole võrra.
 2002. aastal hinnati viis Nõo Lihatööstuse toodet – Nõo rulaad, Nõo sardell, Keelevorst, Timmu rulaad ja Viini tasku – toiduaineekspertide poolt Tunnustatud Eesti Maitse märgi väärilisteks.
 2006. aastal kasvas ettevõtte aasta käive esmakordselt üle 100 miljoni krooni. Alustati Lätti eksportimist.
 2007. aastal valmis Nõo Lihatööstuse juurdeehitus, tootmishoone senisele 2400 ruutmeetrile saadi juurde 3017 ruutmeetrit. Seoses sellega laienes ka Nõo Lihatööstuse tooteportfell – sortimenti tulid tänu uuele tehnoloogiale suitsuvorstid, salaamid ja snäkid.
 2009. aastal alustas ettevõte Leetu eksportimist. 
 2010. aastal ehitati kasvanud nõudluse tõttu lühikese ajaga uus hoone, mis andis võimaluse suurendada suitsuvorstide ja snäkkide tootmise mahtu. Ettevõttele anti ISO 22000:2005 standardile vastav toiduohutuse juhtimissüsteemi sertifikaat. 
 2016. aastal algas uue, kolmanda etapi tootmishoone ehitus, mis läks maksma 5 miljonit eurot. 
 Aastatel 2017–2020 investeeris ettevõte tootmishoonetesse ja seadmetesse kokku 15 miljonit eurot.
 2021 kuulutatakse Nõo Lihatööstus Eesti parimaks pereettevõtteks.
 2022 hakkas Nõo Lihatööstus Balti riikide esimese lihatööstusena tegema grilljuustu, mis pälvis kohe ka eri kohalikel ja rahvusvahelistel konkurssidel esiletõstmist tippkokkade ja žüriide poolt. Samal aastal tunnustatakse Nõo Lihatööstust Eesti aasta toiduteo tiitliga.
 2020–... Mahukad investeeringud tootmisse jätkuvad.

 Tooted 

Nõo Lihatööstuse tooteportfelli kuulub üle 600 lihatoote. Nõo Lihatööstus peab oluliseks kasutada tootmises ainult täisväärtuslikku liha ning ei kasuta üheski oma tootes lihalõikamise kontidest saadud toitainevaest lihamassi. Ettevõte teeb tootearenduses tihedat koostööd juhtivate toitumisekspertide, tippkokkade ja ülikoolidega, samuti näiteks toitumisprogrammiga Fitlap ja BBQ Symphony'ga. 

 Viited 

 Välislingid 
 Nõo Lihatööstuse koduleht

Kategooria:Eesti lihatööstus
Kategooria:Eesti tööstusettevõtted